আমাদের এই ভূখন্ডে গত শতকের ছয়ের দশকের শুরুতে চলচ্চিত্রকে একটি শিল্পমাধ্যম হিসেবে মান্য করে একে সম্যকভাবে বোঝার ও বোঝানোর তাগিদ থেকেই চলচ্চিত্র-সংস্কৃতির চর্চা শুরু হয় – ‘পৃথিবীর সব জায়গাতেই ফিল্ম সোসাইটি তৈরির মুখ্য উদ্দেশ্য একটাই। সেটা হচ্ছে, ভালো ছবি দেখার চাহিদাকে জাগানো এবং ভালো ছবির সংজ্ঞা নির্ধারণের চেষ্টা করা।’১ ১৯৬৩ সালে ‘পাকিস্তান চলচ্চিত্র সংসদ’ প্রতিষ্ঠা করে উদ্যোক্তারা সৎ, শুদ্ধ ও নির্মল চলচ্চিত্র প্রদর্শন ও সেসব চলচ্চিত্র আস্বাদন-অনুধাবন-অধ্যয়ন-উপলব্ধি, সেগুলো নিয়ে আলোচনা, চলচ্চিত্র-বিষয়ক পত্রিকা প্রকাশ, সর্বোপরি রুচিবান দর্শক তৈরি করার সেই চেষ্টারই সূত্রপাত করেন। বিভিন্ন সূত্র থেকে জানা যায় যে, ‘পাকিস্তান চলচ্চিত্র সংসদ’ স্থাপনের উদ্যোগ নেন আনোয়ারুল হক খান, বাহাউদ্দিন চৌধুরী, ওয়াহিদুল হক, মুহম্মদ খসরু, মোশাররফ হোসেন চৌধুরী, আবদুস সবুর, সালাহ্উদ্দিন, মনিরুল আলম প্রমুখ। আনন্দের কথা, উদ্যোক্তাদের মধ্যে চলচ্চিত্র সংসদ আন্দোলনের পুরোধা ব্যক্তি, মুহম্মদ খসরু এখনো সর্বতোভাবে সক্রিয়।